Tjekkiet - teater og drama
Tjekkiet - teater og drama, Teateraktivitet kan dateres til 1400-tallet i form af liturgiske mysteriespil og intermezzi, og fra 1500-tallet kendes profane satiriske scener. František Bulla (f. 1754), leder af Prags Teater, spillede fra 1785 på tjekkisk som led i en ca. 50-årig lang kulturel vækkelse.
Der plæderedes stærkt for oprettelsen af en nationalscene i Prag, hvilket lykkedes i 1881. Fra begyndelsen af 1800-tallet eksisterede desuden et blomstrende marionetteater. Ligesom i andre europæiske byer opstod der i Prag frie intimscener i 1890'erne.
I tiden mellem 1. og 2. Verdenskrig var teatret bl.a. repræsenteret ved brødrene Josef og Karel Čapeks allegoriske dramaer.
På sit eget teater, D-34, satte instruktøren Emil František Burian (1904-59) i 1930'erne bl.a. Jaroslav Hašeks roman Den gode soldat Svejks eventyr op.
Under 2. Verdenskrig blev der stadig spillet teater, og tjekkisk teater var delvis intakt efter krigen, da dramatikere som fx Pavel Kohout, Milan Kundera, Ivan Klíma, Bohumil Hrabal og Václav Havel blev kendt, bl.a. for absurd teater.
Bedst kendt siden 1960'erne blev instruktøren Otomar Krejča (1921-2009) ved teatret Divadlo Za branou og scenografen Josef Svoboda på Laterna Magika. Prag havde i 2000 mere end 20 velbesøgte teatre.
Læs mere om Tjekkiet.